Απόφαση της Επιτροπής

της 15ης Μαρτίου 2001

για την τροποποίηση, για δεύτερη φορά, της απόφασης 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο

[κοινοποιηθείσα υπό τον αριθμό Ε(2001) 761]

(Κείμενο που παρουσιάζει ενδιαφέρον για τον ΕΟΧ)

(2001/209/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,

Εκτιμώντας τα ακόλουθα:

(1) Μετά τις αναφορές για την εκδήλωση εστιών αφθώδους πυρετού στο Ηνωμένο Βασίλειο, η Επιτροπή εξέδωσε την απόφαση 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο(3), όπως τροποποιήθηκε τελευταία από την απόφαση 2001/190/ΕΚ(4).

(2) Έχει δηλωθεί η εμφάνιση εστίας αφθώδους πυρετού στη Γαλλία.

(3) Η κατάσταση ως προς τον αφθώδη πυρετό σε ορισμένα τμήματα της Κοινότητας ενδέχεται να θέσει σε κίνδυνο το ζωικό κεφάλαιο σε άλλα τμήματα της Κοινότητας λόγω της πιθανής μηχανικής εξάπλωσης του ιού μέσω της μετακίνησης ιπποειδών από τις προστατευόμενες και επιτηρούμενες ζώνες που οροθετούνται σύμφωνα με το άρθρο 9 της οδηγίας 85/511/ΕΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(5), όπως τροποποιήθηκε τελευταία με την πράξη προσχώρησης της Αυστρίας, της Φινλανδίας και της Σουηδίας.

(4) Σύμφωνα με το άρθρο 8 της οδηγίας 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(6), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, τα ιπποειδή που προορίζονται για το ενδοκοινοτικό εμπόριο πρέπει να συνοδεύονται από κτηνιατρικό έγγραφο.

(5) Τα εγγεγραμμένα ιπποειδή πρέπει να συνοδεύονται από την κτηνιατρική βεβαίωση που προβλέπεται στο παράρτημα Β της οδηγίας 90/426/ΕΟΚ, η οποία δεν αποκαλύπτει τον τόπο προορισμού. Τα ιπποειδή εκτροφής, εκμετάλλευσης και σφαγής πρέπει να συνοδεύονται από το υγειονομικό πιστοποιητικό που προβλέπεται στο παράρτημα Γ της εν λόγω οδηγίας, το οποίο επιτρέπει τον έλεγχο της διακίνησης των ζώων αυτών από τον τόπο αποστολής έως τον τόπο προορισμού.

(6) Επιπλέον, σύμφωνα με το άρθρο 6 της οδηγίας 90/426/ΕΟΚ, ορισμένα κράτη μέλη έχουν εφαρμόσει εναλλακτικά μέσα ελέγχου και έχουν χορηγήσει αμοιβαίως παρεκκλίσεις από την απαίτηση κτηνιατρικής πιστοποίησης για τα εγγεγραμμένα ιπποειδή.

(7) Η κατάσταση της νόσου σε ορισμένα τμήματα της Κοινότητας απαιτεί ενίσχυση των μέτρων ελέγχου για τον αφθώδη πυρετό που έχουν λάβει τα κράτη μέλη, με τη λήψη, σε στενή συνεργασία με τα κράτη μέλη, πρόσθετων κοινοτικών προστατευτικών μέτρων, ιδίως μέτρων που σχετίζονται με την ελεγχόμενη μετακίνηση ιπποειδών από περιοχές που διέπονται από περιορισμούς προς άλλα κράτη μέλη.

(8) Επομένως, φαίνεται αναγκαίο να προσαρμοστούν τα μέτρα που προβλέπονται στην απόφαση 2001/172/ΕΚ στην τρέχουσα κατάσταση της νόσου, με τροποποίηση της εν λόγω απόφασης για δεύτερη φορά.

(9) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής που είναι προγραμματισμένη για τις 20 Μαρτίου 2001 και τα μέτρα θα προσαρμοστούν, εφόσον κριθεί αναγκαίο.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 11α της απόφασης 2001/172/ΕΚ της Επιτροπής προστίθεται η ακόλουθη πέμπτη παράγραφος:

"5. Το Ηνωμένο Βασίλειο εξασφαλίζει ότι τα ιπποειδή που αποστέλλονται από την επικράτειά του προς άλλο κράτος μέλος συνοδεύονται από υγειονομικό πιστοποιητικό σύμφωνα με το υπόδειγμα του παραρτήματος Γ της οδηγίας 90/426/ΕΟΚ του Συμβουλίου, το οποίο εκδίδεται μόνο για ιπποειδή τα οποία κατά τις τελευταίες 15 ημέρες προ της πιστοποίησης δεν βρέθηκαν σε προστατευόμενη και επιτηρούμενη ζώνη οροθετημένη σύμφωνα με το άρθρο 9 της οδηγίας 85/511/ΕΟΚ."

Άρθρο 2

Τα κράτη μέλη τροποποιούν τα μέτρα που εφαρμόζουν στο εμπόριο κατά τρόπο που να συνάδουν με την παρούσα απόφαση. Ενημερώνουν αμέσως την Επιτροπή σχετικά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 15 Μαρτίου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 62 της 2.3.2001, σ. 22.

(4) ΕΕ L 67 της 9.3.2001, σ. 88.

(5) ΕΕ L 315 της 26.11.1985, σ. 11.

(6) ΕΕ L 224 της 18.8.1990, σ. 42.